Κάρολος Α΄ Λουδοβίκος του Παλατινάτου

Ο Κάρολος Α΄ Λουδοβίκος (22 Δεκεμβρίου 1617 - 28 Αυγούστου 1680) από τον Οίκο των Βίττελσμπαχ-Ζίμερν, ήταν εκλέκτορας του Παλατινάτου (Pfalz) το διάστημα 1632-1680.

Βιογραφία
Ήταν ο πρώτος (επιζήσας) γιος του Φρειδερίκου Ε΄ εκλέκτορα του Παλατινάτου, βασιλιά της Βοημίας και της Ελισάβετ Στιούαρτ, κόρης του Ιακώβου Α΄ της Αγγλίας.

Στην Αγγλία. Το 1632 απεβίωσε ο εξόριστος πατέρας του και τον διαδέχθηκε στον τίτλο του εκλέκτορα του Παλατινάτου. Μαζί με τον αδελφό του Ρούπερτ πέρασε τα έτη μετά το 1630 στην Αυλή του θείου του Καρόλου Α΄ της Αγγλίας, ελπίζοντας ότι θα υποστηρίξει το δίκαιό του. Ωστόσο με το ξέσπασμα εκεί του εμφυλίου πολέμου ο εκλέκτορας πήγε με τη μερίδα των κοινοβουλευτικών, πιστεύοντας ότι θα τον βοηθούσαν στο Παλατινάτο. Μάλιστα υποστήριξε την εκτέλεση του Τόμας κόμη του Στράφορντ. Από την άλλη μεριά ο Κάρολος Α΄, βλέποντας ότι αυτός πήγε με τις δυνάμεις της αντιπολίτευσης, τον έβλεπε με καχυποψία και αποξενώθηκε από εκείνον. Τελικά ο εκλέκτορας επέστρεψε στη μητέρα του στη Χάγη. Εκεί, φοβούμενος ότι ο Κάρολος Α΄ θα τον εγκατέλειπε για να επιτύχει την Ισπανική υποστήριξη, αποστασιοποιήθηκε από τη μερίδα των βασιλικών.

Το 1644 οι κοινοβουλευτικοί τον προσκάλεσαν και επέστρεψε στην Αγγλία. Διέμενε στο ανάκτορο Γουάιτχολ. Υπέγραψε την Ιερά Συμφωνία, αν και οι αδελφοί του Ρούπερτ και Μαυρίκιος ήταν βασιλικοί. Πιστεύεται ότι ο εκλέκτορας επισκέφθηκε το Λονδίνο των στρογγυλοκέφαλων (κοινοβουλευτικών), διότι ήλπιζε ότι το Κοινοβούλιο θα τον εξέλεγε βασιλιά της Αγγλίας. Αυτό έγινε αιτία έχθρας μεταξύ θείου και ανιψιού, μάλιστα όταν το 1647 ο αιχμάλωτος Κάρολος Α΄ συνάντησε τον εκλέκτορα, τον κατηγόρησε ότι εποφθαλμιά τον θρόνο του. Το 1648 η ειρήνη της Βεστφαλίας απέδωσε το Παλατινάτο στον εκλέκτορα, όχι όμως το Άνω Παλατινάτο, που παρέμεινε υπό τον εκλέκτορα της Βαυαρίας. Ήταν ακόμη στο Λονδίνο, όταν το 1649 ταράχτηκε με την εκτέλεση του Καρόλου Α΄. Ο θείος του είχε αρνηθεί να τον δει πριν την εκτέλεση. 

Στο Παλατινάτο. Ο εκλέκτορας επέστρεψε το 1649 στο κατεστραμμένο Παλατινάτο. Τα επόμενα έτη προσπάθησε να ανοικοδομήσει την επικράτειά του. Ακολούθησε φιλο-Γαλλική πολιτική και πάντρεψε την κόρη του Ελισάβετ-Καρλότα με τον αδελφό του Λουδοβίκο ΙΔ΄ της Γαλλίας. Οι σχέσεις του με τους συγγενείς του χειροτέρευαν· η μητέρα και τα αδέλφια του αγανάκτησαν με τη φειδώ του. 

Από το 1658 είχε μυστικά ερωμένη, που του έκανε δεκατρία παιδιά. Η σύζυγός του Καρλότα τους έπιασε και προσπάθησε να την σκοτώσει. Ο εκλέκτορας κράτησε την Καρλότα φυλακισμένη στα διαμερίσματά της και τη χώρισε, στην αρχή χωρίς να το πει δημόσια. Μετά παντρεύτηκε την ερωμένη του Μαρία-Λουίζα. Της έδωσε τον τίτλο κόμισσα των ξερότοπων (raugravine) και τα παιδιά της είναι γνωστά ως κόμητες των ξερότοπων. Η νομιμότητα του γάμου αμφισβητήθηκε.

Οικογένεια
Πρώτα νυμφεύτηκε το 1650 την Καρλόττα, κόρη του Γουλιέλμου Ε΄ λαντγκράβου της Έσσης-Κάσσελ και είχε τέκνα:
 Κάρολος Β΄ 1651-1685, εκλέκτορας του Παλατινάτου.
 Ελισάβετ-Καρλόττα 1652-1722, παντρεύτηκε τον Φίλιππο Α΄ των Βουρβόνων δούκα της Ορλεάνης.
 Φρειδερίκος 1653, απεβ. νήπιο.

Τη χώρισε και το 1658 έκανε μοργανατικό γάμο με την ως τότε ερωμένη του Μαρία Λουίζα του Ντέγκενφελτ και είχε τέκνα:
 Κάρολος-Λουδοβίκος 1658-1688.
 Καρολίνα-Ελισάβετ 1659-1696, παντρεύτηκε τον Μάινχαρντ δούκα του Σόμπεργκ.
 Λουίζα 1661-1733.
 Αμαλία-Ελισάβετ 1663-1709.
 Κάρολος-Εδουάρδος 1668-1690.
 Κάρολος-Μαυρίκιος 1671-1702.
 Κάρολος-Αύγουστος 1672-1691, απεβίωσε 19 ετών.
 Κάρολος-Καζιμίρ 1675-1691 απεβ. 16 ετών, Φρειδερίκη 1665-1674 απεβ. 9 ετών, Φρειδερίκος-Γουλιέλμος 1666-1667, Γεώργιος-Λουδοβίκος 1664-1665, Λουδοβίκος 1662, Σοφία 1669, απεβίωσαν νήπια.

Το 1677 απεβίωσε η Μαρία-Λουίζα και ο Κάρολος Α΄ Λουδοβίκος έκανε τον τρίτο γάμο του με την Ελισάβετ-Χολλάντερ του Μπέρναου και είχε τέκνο:
 Κάρολος-Λουδοβίκος γενν. 1681.

Αναφορές
 http://www.thepeerage.com/p11375.htm#i113745

Εξωτερικοί σύνδεσμοι
 

Οίκος του Βίττελσμπαχ